病中代書奉寄聖俞二十五兄
作者：歐陽修
朝代：宋

paragraphs: 憶君去年來自越，值我傳車催去闕。
是時新秋蟹正肥，恨不一醉與君別。
今年得疾因酒作，一春不飲氣彌劣。
饑腸未慣飽甘脆，九蟲寸白爭爲孽。
一飽猶能致身患，寵祿豈無神所罰。
乃知賦予分有涯，適分自然無夭閼。
昔在洛陽年少時，春思每先花亂發。
萌芽不待楊柳動，探春馬蹄常踏雪。
到今年纔三十九，怕見新花羞白髮。
顔侵塞下風霜色，病過鎮陽桃李月。
兵閑事簡居可樂，心意自衰非屑屑。
日長天暖惟欲睡，睡美尤厭春鳩聒。
北潭去城無百步，淥水冰銷魚撥剌。
經時曾未著脚到，好景但聽遊人說。
官榮雖厚世味薄，始信衣纓乃羈紲。
故人有幾獨思君，安得見君憂暫豁。
公厨酒美遠莫致，念君貰飲衣屢脫。
郭生書來猶未到，想見新詩甚饑渴。
少年事事今已去，惟有愛詩心未歇。
君閑可能爲我作，莫辭自書藤紙滑。
少低筆力容我和，無使難追韻高絕。